DAN NOREA

DAN NOREA

S-a născut în anul 1949, în Constanța. De meserie este inginer şi a lucrat ca specialist în programarea calculatoarelor, în prezent fiind pensionar. Şi-a început activitatea literară în 2002. A început prin a scrie texte pe câteva site-uri literare – Agonia, Europeea, Bocancul literar, Romanian Kukai. Începând cu 2007- 2008, a devenit membru în Uniunea Epigramiștilor din România și în câteva cenacluri literare. În decembrie 2008 a fondat Clubul Umoriștilor Constănțeni, al cărui președinte executiv este şi în prezent.

A adoptat mai multe genuri literare – proză scurtă, poezie, epigramă, haiku, reportaj într-o manieră umoristică. În ultimii zece ani, a participat la mai multe festivaluri și concursuri de umor, obţinând diplome la mai toate genurile abordate.

A publicat în revistele de umor, dar și în multe alte reviste literare și de cultură, având apariţii în peste 60 de volume colective și antologii şi coordonând 5 volume dintre acestea.

Dintre volumele publicate amintim: „Epi…gramatica” – volum de epigrame (2011); „Raiul” – proză scurtă umoristică (2013); „Ucenic la școala de senryu” – volum de senryu (2014); „Gondola de Constanța”– volum de proză epistolară umoristică, scris împreună cu scriitoarea Ina-Simona Cîrlan din Veneția (2014); „Facerea lumii” – volum de poezii umoristice (2015).

POLITEȚE LA CIMITIR

Socrul meu, un mucalit

Chiar și în a vieții toamnă,

Lângă groapă a rostit:

“După dumneavoastră, doamnă!”

POLITEȚE PE STRADĂ

Pe stradă dacă mă ciocnesc

De-un ins grăbit, sunt galanton:

“Vă rog să mă scuzați, pardon!”

Și-abia pe urmă îl pocnesc.

NU RÂDEȚI LA URNĂ!

Pe soacra ei n-a prea bocit-o,

Dar dup-un râs mai prelungit,

Din urnă, clar, s-a auzit:

“Mai taci din gură, nesimțito!”

CINE RÂDE LA URNĂ?

În seara zilei de votare

Din urnă-o voce înfundată

A râs, discretă: “La mai mare!

I-am păcălit și de-astă dată!”

GIMNASTICA ROMÂNEASCĂ LA JO

Am așa un simțământ

Că din piept îmi iese-un vaier:

Solul este la pământ,

Paralelele în aer…

ATLEȚII ROMÂNI DUPĂ JO

Când se-ntorc de la Olimpiadă

Îi vom pune paznici la tezaur

Fi’ndcă toată lumea poa’ să vadă,

Sunt cinstiți, nu se ating de aur.

LA SFÂNTA PARASCHIVA

La coada lungă – șapte kilometri –

Vreo douăzeci de babe-au leșinat

Cu tensiunea mult sub parametri.

Noroc cu Sfânta! Nouășpe-au scăpat!

TRANSPORTURI

Autostrada nouă e sfințită

De un impunător sobor de popi

Și-o inaugurează o elită

De tipi din minister ce dau în gropi.

EXTERNE

Am auzit, și nu sunt baliverne,

Că Ministerul nostru de Externe

Mai nou, s-a externalizat nițel,

Îl ia o societate din Bruxelles.

UNUI SUPRAPONDERAL

Un somalez sărman și slab

Ce doarme sub un baobab

Și duce lipsă de mâncare…

Și-a tatuat o burtă mare.

ÎNVĂȚĂTURILE LUI NEA’GOE

Pe copii îi sâcâia

Cu un singur sfat, ca râia:

“Conjugați a câștiga

Numai la persoana-ntâia!”

ȘEFUL

Cultura lui nu este prea bogată,

Când i-amintești de leafă, bunăoară,

Cuvântu-acesta foarte simplu, plată,

Înseamnă pentru el doar apă chioară.

PROTESTUL PUȘCĂRIAȘILOR DIN AUGUST (AMFIBRAH)

E grevă la noi la pârnaie

Și-avem doar o revendicare:

Ne trec transpirații șuvoaie,

Degeaba-am intrat la răcoare?

CITITUL ȘI SCRISUL

Eu nu citesc, nu că nu știu,

Dar lenea e prea mare,

În schimb, din când în când mai scriu,

Când stau la închisoare!

CERCETARE SOCIOLOGICĂ

Ce analistul numai bănuise,

I-a confirmat o lungă cercetare:

În UE, când culoarele-s deschise,

Se-nchid europenii la culoare.

EU TE-AM FĂCUT, EU TE OMOR!

Chemat la DNA, un deputat

C-un Cod fiscal la el a declarat:

„Această lege e copilul meu

Și o încalc atuncea când vreau eu”

MULȚIMEA VIDĂ – DEFINIȚIE

Citând opinii apusene

E o mulțime cam așa:

Șefi de Consilii Județene

Necercetați de DNA.

JORGE LUIS BORGES: „Mi-am imaginat totdeauna Paradisul sub forma unei biblioteci”

Să stau doar printre cărți, e ca un vis

Și-am înțeles și eu întâia oară:

Biblioteca-ar fi un Paradis…

Depinde doar de bibliotecară.

UN TRASEU CIUDAT

“Nu-nțeleg, să dai cu tunu’ ”,

Un drumar se tot plângea

“Cum, lucrând la DN1,

Am ajuns la DNA”.

REDACTORII TV CREEAZĂ DEPENDENȚĂ

Ai pentru ei atâta stimă

Și-ți dau atât de mult idei

Că-n ziua fără nicio crimă

Îți vine să-i omori pe ei.

OCUPAȚII DE TOAMNĂ

Scoți porumbul din pănuși,

Faci în pod afumături,

Soacrele răsar la uși…

E sezon de murături!

Contents